U-I-51/93
Natisni
Opravilna št.:
U-I-51/93
Datum odločitve:
20. 5. 1993
Objavljeno:
OdlUS II, 46
ECLI:
ECLI:SI:USRS:1993:U.I.51.93
Akt:
Sklep Izvrešnega sveta Skupščine občine Jesenice, iz 59. seje pod 4./1 točko z dne 30/12-1991
Izrek:
Pobuda za oceno ustavnosti in zakonitosti izpodbijanega sklepa se ne sprejme.
Evidenčni stavek:
Sklep občinskega izvršnega sveta, s katerim je sprejel seznam službenih in hišniških stanovanj v občini, ni predpis, zato za njegovo oceno v postopku ustavnosti in zakonitosti ustavno sodišče ni pristojno.
Geslo:
Kvalifikacija vloge pred ustavnim sodiščem (pobuda - predlog).
Retroaktivnost akta občinskega izvršnega sveta.
Spreminjanje statusa stanovanj nosilcev stanovanjske pravice.
Nepristojnost ustavnega sodišča za oceno posamičnega akta občinskega izvršnega sveta.
Pravna podlaga:
Ustava, 411. čl., 153. čl., 4. al. 1. odst. 160. čl.
Ustavni zakon za izvedbo Ustave (UZIU), 7. čl.
Stanovanjski zakon (SZ), 128. in 129. čl.
Zakon o postopku pred Ustavnim sodiščem SRS (ZUSS), 15. in 19. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Antonija Hafner, Jesenice
Datum vloge:
10. 3. 1993
Vrsta odločitve:
sklep
Vrsta rešitve:
nesprejem pobude
Dokument:
US16649
Dokument v PDF obliki:
U-I-51-93.pdf
111 KB
Prenesite datoteko
U-I-51/93
20/5-1993
S K L E P
Ustavno sodišče ja na seji dne 20/5-1993 obravnavalo pobudo Antonije Hafner, ki jo zastopa Blaž Jakopič, odvetnik na Jesenicah, in
s k l e n i l o :
Ustavno sodišče ne sprejme pobude in ne začne postopka za oceno ustavnosti in zakonitosti prvega sklepa iz 4. točke 59. seje Izvršnega sveta Skupščine občine Jesenice z dne 30/12-1991.
O b r a z l o ž i t e v
Ustavno sodišče je pobudničino vlogo, ki jo je sama opredelila kot predlog, obravnavalo kot pobudo, ker je ugotovilo, da pobudnica ni predlagateljica v smislu določb drugega odstavka 411. člena prejšnje ustave v zvezi s 7. členom ustavnega zakona za izvedbo ustave Republike Slovenije.
Pobudnica je po smrti svojega moža postala imetnica stanovanjske pravice na stanovanju, kjer še sedaj prebiva. Po uveljavitvi novega stanovanjskega zakona je želela to stanovanje kupiti, kar pa ji je pristojni organ občine zavrnil. Zato je začela pravdo na sodišču na Jesenicah. Zavrnilna odločba upravnega organa temelji na sklepu Izvršnega sveta Skupščine občine Jesenice z dne 30/12-1991, ki ga pobudnica izpodbija pred ustavnim sodiščem.
Pobudnica trdi, da je izvršni svet s tem sklepom z veljavnostjo za nazaj določil pobudničino stanovanje kot službeno stanovanje, čeprav prej tega statusa ni imelo. Tak splošni akt izvršnega sveta je zato po njenem mnenju nezakonit in neustaven, saj morajo biti akti organov lokalnih oblasti izdani v skladu s 153. členom ustave in ne smejo veljati za nazaj. Veljavni stanovanjski zakon tudi ne daje organom lokalne oblasti nobenih zakonskih pooblastil, da smejo za nazaj spreminjati status stanovanj nosilcev stanovanjske pravice.
Ustavno sodišče pobude ni sprejelo.
Po 4. alinei prvega odstavka 160. člena ustave ustavno sodišče odloča o skladnosti predpisov lokalnih skupnosti z ustavo in z zakoni. Izpodbijani sklep ni predpis, temveč je posamični akt. Z njim je izvršni svet občinske skupščine sprejel seznam službenih in hišniških stanovanj v občini Jesenice. Za oceno ustavnosti in zakonitosti posamičnih aktov pa ustavno sodišče v tem postopku ni pristojno. O sporu glede upravičenosti zavrnitve sklenitve kupoprodajne pogodbe je prejšnjemu imetniku stanovanjske pravice zagotovljeno sodno varstvo po 128. in 129. členu stanovanjskega zakona (Uradni list RS, št. 18/91-I). V konkretni zadevi pravda že teče.
Ustavno sodišče je sprejelo ta sklep na podlagi 7. člena ustavnega zakona za izvedbo ustave RS in 15. člena zakona o postopku pred Ustavnim sodiščem SRS (Uradni list SRS, št. 39/74 in 28/76).
P r e d s e d n i k
dr. Peter Jambrek